**Ministru kabineta noteikumu projekta "Grozījumi Ministru kabineta 2010. gada 10. augusta noteikumos Nr. 764 "Noteikumi par sertificēšanas institūcijām, kuras izsniedz sertifikātu zemes kadastrālajam uzmērītājam un zemes ierīcības darbu veicējam"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Nav attiecināms. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1. Tieslietu ministrijas iniciatīva attiecībā uz sertificēšanas procesa pilnveidošanu.2. Valsts aģentūras "Latvijas Nacionālais akreditācijas birojs" 2019. gada 18. oktobra akreditācijas lēmums Nr. 276/2019 atcelt sabiedrībai ar ierobežotu atbildību "Mācību un konsultāciju centrs ABC" akreditāciju visā akreditācijas sfērā (t.sk. ģeodēzijas, zemes ierīcības un zemes kadastrālās uzmērīšanas darbu veicēju sertificēšanā).3. Ministru kabineta 2019. gada 10. decembra sēdes protokollēmuma "Informatīvais ziņojums "Par atbildības izvērtējumu zemes kadastrālās uzmērīšanas, zemes ierīcības un ģeodēzisko darbu jomā"" (prot. Nr. 57, 92. §) 4. punktā dotais uzdevums Tieslietu ministrijai sadarbībā ar Aizsardzības ministriju līdz 2020. gada 1. novembrim izstrādāt grozījumus normatīvajos aktos, paredzot, ka personu sertificēšanu zemes kadastrālās uzmērīšanas, zemes ierīcības un ģeodēziskās darbības jomā veic profesionālā organizācija un tieslietu ministram iesniegt tos noteiktā kārtībā izskatīšanai Ministru kabinetā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valsts kontroles revīzijas ziņojumā "Vai valstī tiek īstenota efektīva uzraudzība pār zemes kadastrālās uzmērīšanas pakalpojumu sniegšanu?" (apstiprināts ar Valsts kontroles 02.02.2018. lēmumu Nr. 2.4.1.-7/2017.) (turpmāk – Revīzijas ziņojums), akcentēts, ka mērnieku sertificēšana uzticēta privāto tiesību subjektiem, kuru primārais mērķis ir peļņas gūšana un kuru pieeja uzraudzības procesa īstenošanā un normatīvo aktu prasību piemērošanā ir atšķirīga.Pamatojoties uz Revīzijas ziņojumu, Tieslietu ministrija izstrādāja informatīvo ziņojumu "Par atbildības izvērtējumu zemes kadastrālās uzmērīšanas, zemes ierīcības un ģeodēzisko darbu jomā" un nonāca pie secinājuma, ka atšķirīgā mērnieku sertificēšanas institūciju pieeja mērnieku sertificēšanas un darbības uzraudzības jautājumiem nenodrošina sabiedrības tiesiskās paļāvības principa ievērošanu, proti, pārliecību par sniegtā pakalpojuma un Nekustamā īpašuma valsts kadastra informācijas sistēmas datu kvalitāti. Lai novērstu nepamatotus īpašuma tiesību ierobežojumus, nepieciešams nodrošināt vienotu pieeju sertificēšanas pamatjautājumiem, lai kontrole un uzraudzība pār sertificētajām personām (mērniekiem) būtu pēc iespējas iedarbīgāka un novērstu mērnieku pieļauto kļūdu rezultātā nepamatotos personu īpašuma tiesību ierobežojumus.Saskaņā ar Nekustamā īpašuma valsts kadastra likuma 29. panta otro daļu un Zemes ierīcības likuma 4. panta otro daļu, sertifikātu zemes kadastrālajam uzmērītājam un zemes ierīcības darbu veicējam izsniedz vai atsaka izsniegt, sertifikāta darbību aptur vai atjauno, sertifikāta darbības termiņu pagarina vai atsaka to pagarināt un sertifikātu anulē Ministru kabineta pilnvarota sertificēšanas institūcija. Šobrīd Ministru kabineta 2010. gada 10. augusta noteikumos Nr. 764 "Noteikumi par sertificēšanas institūcijām, kuras izsniedz sertifikātu zemes kadastrālajam uzmērītājam un zemes ierīcības darbu veicējam" (turpmāk – noteikumi) Ministru kabinets mērnieku sertificēšanas un uzraudzības funkciju ir nodevis trīs sertificēšanas institūcijām – Latvijas Mērnieku biedrības Sertifikācijas centram, sabiedrības ar ierobežotu atbildību "Mācību un konsultāciju centrs ABC" Sertificēšanas birojam un sabiedrības ar ierobežotu atbildību "Sertifikācijas centrs" Speciālistu sertificēšanas centram (turpmāk kopā – sertificēšanas institūcijas).Projekta mērķis ir no pilnvaroto sertificēšanas institūciju saraksta izslēgt komersantus un noteikt, ka mērnieku sertificēšanu turpmāk veiks mērnieku profesionālās organizācijas izveidots sertificēšanas centrs.Saskaņā ar noteikumiem Ministru kabineta pilnvarojums ir spēkā, kamēr sertificēšanas institūcijai ir derīga akreditācijas apliecība. Ņemot vērā Valsts aģentūras "Latvijas Nacionālais akreditācijas birojs" 2019. gada 18. oktobra akreditācijas lēmumu sabiedrībai ar ierobežotu atbildību "Mācību un konsultāciju centrs ABC" atcelt ģeodēzijas, zemes ierīcības un zemes kadastrālās uzmērīšanas darbu veicēju sertificēšanas akreditāciju, Ministru kabineta pilnvarojums sabiedrībai ar ierobežotu atbildību "Mācību un konsultāciju centrs ABC" Sertificēšanas birojam vairs nav spēkā. Sertifikātu pārreģistrēšana notiks Ministru kabineta 2010. gada 1. novembra noteikumos Nr. 1011 "Personu sertificēšanas un sertificēto personu uzraudzības kārtība ģeodēzijā, zemes ierīcībā un zemes kadastrālajā uzmērīšanā" noteiktajā kārtībā. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija un Aizsardzības ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas Mērnieku biedrības Sertifikācijas centrs, sabiedrības ar ierobežotu atbildību "Sertifikācijas centrs" Speciālistu sertificēšanas centrs, un zemes kadastrālās uzmērīšanas un zemes ierīcības darbu jomā sertificētas personas, kurām sertifikātu izsniedzis sabiedrības ar ierobežotu atbildību "Sertifikācijas centrs" Speciālistu sertificēšanas centrs. |
| 2. | Tiesiskā regulējuma ietekme uz tautsaimniecību un administratīvo slogu | Projekts ietekmē sabiedrības ar ierobežotu atbildību "Sertifikācijas centrs" Speciālistu sertificēšanas centru, jo tam vairs nebūs pilnvarojuma izsniegt sertifikātus zemes kadastrālajiem uzmērītājiem un zemes ierīcības darbu veicējiem. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Paralēli izstrādāts Ministru kabineta noteikumu projekts "Zemes kadastrālās uzmērīšanas un zemes ierīcības darbu veicēju sertifikācijas, sertifikāta darbības termiņa pagarināšanas un darbības uzraudzības cenrādis" ar mērķi noteikt mērnieka profesijas pārstāvju sertifikācijas un uzraudzības pakalpojumu, ko veic Ministru kabineta pilnvarotas sertificēšanas institūcijas, maksas apmēru, tādējādi izpildot Nekustamā īpašuma valsts kadastra likuma 29. panta 4.1 daļas un pārejas noteikumu 37. punktā un Zemes ierīcības likuma 4. panta 4.1 daļas un pārejas noteikumu 11. punktā iekļauto uzdevumu. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam, sabiedrības pārstāvji var līdzdarboties attīstības plānošanā, rakstiski sniedzot viedokli par attīstības plānošanas dokumentu tā izstrādes stadijā. |
| 2. | Sabiedrības līdzdalība projekta izstrādē | Informācija par projektu un sabiedrības līdzdalības aktivitātēm 2020. gada 6. augustā tika ievietota Tieslietu ministrijas (<https://www.tm.gov.lv/lv/pazinojums-par-lidzdalibas-iespejam-ministru-kabineta-noteikumu-projektam-grozijumi-ministru-kabineta-2010-gada-10-augusta-noteikumos-nr-764>) un Valsts kancelejas (<https://www.mk.gov.lv/content/ministru-kabineta-diskusiju-dokumenti>) tīmekļvietnēs. Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam jebkurš sabiedrības pārstāvis varēja līdzdarboties projekta izstrādē, rakstiski sniedzot viedokli (iebildumus un priekšlikumus) par projektu. |
| 3. | Sabiedrības līdzdalības rezultāti | Sabiedrības pārstāvju viedokļi netika saņemti. |
| 4. | Cita informācija | Saskaņā ar Oficiālo publikāciju un tiesiskās informācijas likuma 7. pantā noteikto Ministru kabineta noteikumus izsludina, tos publicējot oficiālajā izdevumā "Latvijas Vēstnesis" (www.vestnesis.lv) un tie ir pieejami sistematizēti vortālā Likumi.lv (www.likumi.lv). |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Latvijas Mērnieku biedrības Sertifikācijas centrs. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar.  |
| 3. | Cita informācija | Nav |

Iesniedzējs:

Tieslietu ministrijas valsts sekretārs R.Kronbergs

Zaula 67036999

Linda.Zaula@tm.gov.lv